21.6.2011

Aamuposti Kolumni

apkolumni169

**Jorma Heikkilä**

Kirjoittaja on riihimäkeläinen diplomi-insinööri ja kaupunginvaltuutettu (kok) sekä maakuntavaltuutettu.

**Annetaan Kalmun olla rauhassa**

”Uusikaan kaavaluonnos ei miellytä kalmulaisia”; näin oli otsikoitu Aamupostin 8.6. lehtijuttu Herajoen työväentalon keskustelutilaisuudesta.

Huhtikuussa valmistunutta Kalmun alueen uutta osayleiskaavaluonnosta esitteli Riihimäen kaavoituspäällikkö Raija Niemi. Kalmulaisten ilmeet olivat vakavia ja kaavaa vastustetaan voimakkaasti. Syystäkin.

Riihimäen seudun luonnonsuoleluyhdistys luopuisi kokonaan Kalmun rakentamisesta (Aamuposti 17.6.).

Itse olen johdonmukaisesti pitkään vastustanut Kalmun rakentamista ja ehdotetun osayleiskaavan hyväksymistä sekä sen toteuttamista. Toin kantani esille jo viime kuntavaalien alla syksyllä 2008.

Olen perustellut kantaani jo aiemminkin; kertaan niitä tässä ja tarkennan.

Kalmu ei ole sovelias Riihimäen kaupunkirakenteen kehittämisen kannalta. Kalmu ei ole oikea Riihimäen kasvusuunta. Länsi-itä –suunta ei ole paras mahdollinen kaupunkimme kehityksen suunta.

Alueemme oikea kasvusuunta on etelä. Siinä mielessä muun muassa Monnin alue sekä Yli-Jurvan alue ovat sopivia asumisen kohteita.

Kravunarkunmäellä pidetään asuntomessut kesällä 2013 ja tontit ovat jo tulleet jakoon. Asuntomessualueesta rakennetaan ekologisesti kestävä asumisen ja asuntosuunnittelun uusia innovatiivisia konsepteja hyödyntävä asuinalue.

Kalmussa ei saa tehdä maan pakkolunastuksia.

Riihimäen asukasluvun kasvu on rauhoittunut. Ei ole mitään tarvetta väen väkisin toteuttaa uusia asumiseen tarkoitettuja alueita.

Taloudelliset seikat eivät myöskään puolla Kalmun rakentamista. Riihimäen kaupungin talous on huonossa jamassa. Tulot eivät riitä menojen kattamiseen. Velkataakka on huikea; noin 75 prosenttia korkeampi kuin Suomen kunnissa keskimäärin.